Johan Badenhorst se voetspore lei na die Kiekieklub – www.overstrandherald.co.za
Johan Badenhorst se voetspore lei na die Kiekieklub
KLEINMOND – Johan Badenhorst van die gewilde TV-reisprogram, Voetspore, sal die aanbieder wees op die nuwe jaar se eerste Kiekieklub-vergadering. Hy gaan gesels en beelde wys van sy toer oor die breedte van Suid-Afrika en ook sy boek daaroor bekendstel. Besoekers is baie welkom om die vergadering om 19:00 op 25 Januarie in die NG Kerksaal, Eerstelaan, by te woon.
Die nuwe voorsitter, René Wright, beloof dat vanjaar vir die lede besonder leersaam gaan wees. Die bestuur beplan 'n hele paar uitstappies en opleidingsessies. "Ons wil soveel moontlik kennis aan ons lede oordra – nie net om beter foto's te neem nie, maar ook om dié wat meer wil bereik, toe te rus om hul foto's in kunswerke te vervolmaak," sê sy.
Die jaarprogram bied ook interessante temas, soos Waterpret, wat sommer die intraptema vir die jaar is. Ander temas is kosfotografie, abstrak, tru-beligting, laespoed, wolke, makro, oogkontak, die kleur oranje en dan is daar weer twee ope temas waar fotograwe hul kisfoto's kan uithaal. Lede word aangemoedig om nuwe foto's vir elke maand se inskrywings te neem.
Belangstellendes wat by die klub wil aansluit, kan op die Faceboekblad: KIKIKYKers gaan kyk wat die lede in vorige jare bereik het.